《鲁工喇》
清代·杨揆

棱棱耸石角，设险抵剑门。雪霰零其巅，草木亦不蕃。

径仄复斜零，仅有屐迹存。冰柱森槎丫，袖手莫敢扪。

愿借九火辀，界以一炬燔。庶使穷谷底，飞灰转春温。

此志宁一遂，徒与愚公论。拄杖三叹息，谁为收惊魂。

作者简介：（1760—1804）江苏无锡人，字同叔，一字荔裳。乾隆四十五年南巡时召试赐举人。授内阁中书，旋以文渊阁检阅入军机处行走，从福康安预廓尔喀之役。擢甘肃布政使，调四川。有《藤华吟馆集》、《卫藏纪闻》。